钦定古今图书集成/理学汇编/文学典/第116卷 > 魏冲
## 钦定古今图书集成/理学汇编/文学典/第116卷 > 魏冲

按《列朝诗集》：冲字叔子，与余同研席，少相优也。生而
丰姿玉立，尝揽镜自笑曰：“有美如陈平而长贫贱者
乎？”为举子业，与其兄浣初、仲雪齐名，叔子尤为雄骏。
仲雪举进士，负时名。叔子尚试童子科，从江上缪西
溪游，西溪以为当出我上，使其子结姻好焉。年三十
馀，始举于乡。再上公车，贫不能治装，遇盗，夺釜鬲于
途，从一二贫交乞贷以往，迄不使其兄知也。藐视里
中儿，以为粪土，狗马惟不得践而踏之。蚤夜呼愤，思
射策甲科，以发舒志气。崇祯庚辰，复下第，将就教职，
引镜自叹曰：“如此人戴老广文纱帽，他时何面目复
对此镜乎？”欷歔慨叹，发病而卒。同舍王生梦鼎为视
含殓，扶其柩以归，营吉壤以葬焉。叔子垂髫即能诗，
长肆力于时，文不能攻比兴。间一命笔，濯濯无俗调，
亦不复存稿。余姑录其二诗，以叔子存其诗也。异时
将以二诗存叔子矣，可叹也！